Prasa onder administrasie en direksie ontbind | Netwerk24
Deur Petrus Malherbe 09 Desember 2019 12:30
Alec Moemi, direkteur-generaal van Prasa, Fikile Mbalula, minister van vervoer, Sindisiwe Chikunga adjunkminister van vervoer, en Bongisizwe Mpondo, pas aangestel as administrateur van Prasa. Foto: Bonolo Selebano
Fikile Mbalula, minister van vervoer, het Maandag die tussentydse direksie van die Passasierspooragentskap van Suid-Afrika (Prasa) ontbind en die staatsonderneming onder administrasie geplaas.
Mbalula het die aankondiging gemaak op ’n mediakonferensie en gesê “drastiese stappe” is nodig om die uitdagings in die staatsbeheerde entiteit die hoof te bied.
Bongisizwe Mpondo is met onmiddellike effek as administrateur aangestel.
Bewerings van wanadministrasie in die passasierspooragentskap word reeds ’n geruime tyd gemaak. Ook voor die Zondo-kommissie van ondersoek na staatskaping is bewerings van onregmatige gedrag deur werknemers en bestuurders sowel as die onregmatige besteding van staatsgeld by Prasa geopper.
Pres. Cyril Ramaphosa het in Augustus amptelik opdrag gegee dat die spesiale ondersoekeenheid (SOE) Prasa ondersoek.
Die tussentydse direksie van die staatsonderneming het in die afgelope boekjaar byvoorbeeld tien direksievergaderings gehad en is vir die bywoning daarvan vergoed.
Maar daar bestaan geen notules, aantekeninge van resolusies wat aanvaar is of bewyse van besluitneming van enige van die tien vergaderings nie, het Netwerk24 vroeër berig.
Volgens Mbalula is ’n “drastiese ommeswaai” by Prasa dringend nodig. Dit sluit in “tasbare resultate” wat aan Suid-Afrikaners sigbaar moet wees, sê hy.
Derduisende pendelaars is daagliks afhanklik van Prasa se stedelike passasierstreindienste van Metrorail om by die werk te kom.
Die ouditeur-generaal het onlangs ’n weersprekende ouditmening aan Prasa gegee. Dit beteken in effek dat die OG weens ’n gebrek aan inligting weier om eens ’n opinie oor die staatsonderneming se oudit te gee.
Mkhuleko Hlengwa, voorsitter van die parlement se staande komitee oor openbare rekeninge (Skoor), het ’n paar weke gelede aangedui dat Prasa se direksie “volledig aanspreeklikheid vir die ineenstorting van die korporatiewe bestuur” by die staatsinstelling behoort te aanvaar.
Volgens Mbalula sal dit nie help om eenvoudig die tussentydse direksie met ’n nuwe een te vervang nie. Prasa word dus met onmiddellike effek onder administrasie geplaas en sy direksie ontbind.
Dr. Nkosinathi Sishi se benoeming as heeltydse uitvoerende hoof word ook hiermee onttrek, sê Mbalula.
Meer oor: Prasa | Fikile Mabula | Staatsondernemings | Administrasie